Noore teadlase targad valikud teaduses: indikaatorid, nähtavus ja eristumine
2026-04-08 10:00 - 14:00 (Europe/Tallinn)
Asukoht: Tallinna Ülikool (Uus-Sadama 5, Tallinn)

Koolitus toimub ainult eesti keeles.

Koolitus keskendub teadusallikate kriitilisele hindamisele, bibliomeetriliste indikaatorite kasutamisele ja teadustöö nähtavuse suurendamisele akadeemilises keskkonnas.

Esimeses osas käsitleme teadusmeetriat ja bibliomeetriat, tutvustame peamisi indikaatoreid ning andmebaase (ETIS, ORCID, Web of Science, Scopus, Google Scholar). Arutleme, mis on nn predatory journal ja kuidas neid vältida ning vaatleme, kuidas teadustööd vormistada, et maksimeerida selle nähtavust.

Teine osa on praktiline ning keskendub teadustöö positsioneerimisele ja eristumisele akadeemilises keskkonnas. Uurime, kuidas andmebaasid omavahel seotud on ja kuidas ennetada andmeprobleeme. Samuti harjutame kõrgetasemeliste ajakirjade leidmist ja teadustöö avaldamiseks sobiva väljaande valimist.

➤ Koolitust viib läbi Kalmer Lauk, kelle näol on tegemist Tartu Ülikooli grandikeskuse teadus-arendustegevuse analüütikuga. Ta tegeleb teadus- ja arendustegevuse statistika kogumise, analüüsi ja esitlemisega ning administreerib teadusrahastuse andmebaasi Pivot-RP. Kalmer on avaldanud mitmeid kirjutisi Tartu Ülikooli teadlaste publitseerimisesest maailma tippajakirjades ja ka nende edukusest teadusrahastuse maailmas.

Registreeri SIIN. Registreerimise tähtaeg on 2. aprill 2026.

Osalejate piirarv on 40. Kui registreerujaid on piirarvust enam, hindavad korraldajad ülikoolide esindatust.

Küsimuste korral palume pöörduda Hele-Riin Urmet, hele-riin.urmet@ut.ee, poole,

Eesti doktorikooli ühisüritus. Koolitus on suunatud kõikide valdkondade doktorantidele.

Eesti Astrobioloogia Päev 2026
2026-04-10 10:30 - 18:00
📍Aparaaditehas Elutuba Lava Taga, Tartu

Üritus toimub inglise keeles.

Kõigile huvilistele igal akadeemilisel astmel ja igast teadusharust.

Eesti Astrobioloogia Päev 2026 (EAP2026) on interdistsiplinaarne teaduspäev, mille peamine eesmärk on luua ja tugevdada Eesti astrobioloogia huviliste kogukonda. Astrobioloogia on teadus, mis keskendub elu uurimisele nii Maal kui ka selle võimalikkusele väljaspool Maad, ning üritus toob kokku teadlasi, üliõpilasi ja huvilisi erinevatest loodusteaduste, meditsiini, sotsiaal ja humanitaarteaduste valdkondadest. Enamik teadusettekandeid tutvustab, kuidas ja mida uuritakse Eestis astrobioloogia valdkonnas, pakkudes tudengitele ideid ja suuniseid, kus ning kuidas selles valdkonnas edasi tegutseda. Üritus toimub teadusettekannete, posterettekannete ja võrgustumise (networking) formaadis.

Registreeri SIIN. Registreerimise tähtaeg on 4. aprill 2026.Eelisjärjekorras tudengid väljaspool Tartut ja osalejad, kes soovivad ettekannet teha.

Küsimuste korral palume pöörduda Alexandra Lehtmetsa poole, alexandra.lehtmets@ut.ee.

Eesti doktorikooli loodusteaduste ja põllumajandusteaduste haru.

Granditaotluste kirjutamise töötuba
2026-04-15 10:00 - 2026-04-16 14:00
This workshop will be conducted in English.Maht: 1 EAP

Kui oled doktorant – alles õpingute alguses või juba lõpusirgel – liitu kolleegide ja ekspertidega neljapäevasel rahvusvaheliste teadus-arendusprojektide kirjutamise koolitusel!Koolitus annab hea teoreetilise tausta ja sisaldab ka praktilisi osi, kus saad rakendada äsja omandatud oskusi lühikeste granditaotluse osade kirjutamisel ning nende analüüsimisel väikestes gruppides. Lisaks on sul võimalus võrgustuda, kuulata külalisesinejaid ning harjutada oma idee esitlemist viimasel päeval toimuval ideeturul.

Koolitus toimub 4 korda kahel järjestikusel nädalal:

15. aprill 10.00-14.00, Tartu

16.aprill 10.00-14.00, Tartu

22.aprill 10.00-14.00, Tartu

23.aprill 10.00-14.00, Tartu

Osalemine on kohustuslik kõigil neljal sessioonil.

➤ Läbiviijateks on Eveli Kuuse, projektijuht Tartu Ülikooli Viljandi Kultuuriakadeemias, ERC grandinõustaja Tartu Ülikooli grandikeskuses ja Marek Mühlberg, Nordmill Strategies OÜ.

Registreerimine SIIN. Registreerimise tähtaeg on 2. märts 2026. Kohti jagub 25 osalejale. NB! Väljaspoolt Tartut tulijatele on majutus tasuta!

Küsimuste korral pöörduda Hele-Riin Urmeti poole, hele-riin.urmet@ut.ee.

Eesti doktorikooli ühisüritus. Koolitused on suunatud kõikide valdkondade doktorantidele.

Avalik loeng: „Õigus jääda, õigus edeneda? Alternatiivsed tulevikuväljavaated Euroopa maapiirkondade noortele“
2026-04-15 12:15 - 13:45
📍Tartu, Lossi 36, ruum 207 ja Zoomis

Loeng toimub inglise keeles.

Euroopa maapiirkonnad seisavad silmitsi oluliste demograafiliste muutustega, mis tulenevad eelkõige vananevast rahvastikust ning linnadest paremaid haridus- ja töövõimalusi otsivate noorte väljarändest. Selle tulemusena on maapiirkondade noored muutunud üha huvipakkuvamaks nii poliitikakujunduses kui ka teadusuuringutes. Minu ettekanne annab ülevaate, kuidas maapiirkondade noored kujutavad ette oma tulevikku mitmes olulises valdkonnas. See käsitlus ühendab teadmisi mitmest hiljutisest uurimisprojektist, mida olen juhtinud. Nende hulka kuuluvad Euroopa Nõukogu ja Euroopa Komisjoni vahelise noortevaldkonna partnerluse raporti värskeimad järeldused maapiirkondade noorte üleminekutest täiskasvanuellu, projekti Future Youth Information for Rural Areas (https://euryo.org/fyir/) peamised tulemused ning European Rural Youth Observatory (https://www.euryo.org/web/) andmed.

Nende allikate põhjal pakub minu ettekanne tervikliku ja ajakohase raamistiku peamistest suundumustest, mis mõjutavad maapiirkondade noorte liikuvust, tööhõivet, haridust ja ühiskondlikku osalust.

Loengut peab Francisco Simões (PhD), kes on Lissaboni Ülikooli Instituudis (ISCTE – University Institute of Lisbon) tegutseva sotsiaaluuringute ja -sekkumise keskuse juhtivteadur ning teadusvõrgustiku European Rural Youth Observatory esimees (2024–2026). Tema teadustöö keskmes on noorte üleminekud haridusest tööellu, sh eelkõige sotsiaalne kaasatus, heaolu ning haavatavate noorte — näiteks hariduses, tööhõives või koolituses mitte osalevate noorte (NEET) — juurdepääs haridusele ja väärikale tööle.

Viimase viie aasta jooksul on dr Simões teinud koostööd rahvusvaheliste organisatsioonidega, sh Euroopa Komisjoni, OECD ja Euroopa Nõukoguga, panustades projektide hindamisse ja poliitika kujundamisse. Ta on olnud mitmete Euroopa Komisjoni rahastatud rahvusvaheliste projektide koordinaator või juhtivteadur.

Küsimuste korral palume pöörduda Maiu Reinholdi (maiu.reinhold@ut.ee) poole.

Eesti doktorikooli sotsiaalteaduste haru.

Kevadine doktorikool jätkusuutliku elektrifitseerimise ja roheinnovatsiooni alal
2026-04-16 00:00 - 2026-04-18 23:59
📍Tervis ravispaahotell, Seedri 6, Pärnu

Üritus toimub inglise keeles.

Kevadkooli on oodatud magistrandid ja doktorandid, Eesti ja välisriikide tippteadlased ning tööstuse esindajad.

Doktorikool keskendub jätkusuutlikule elektrifitseerimisele, roheinnovatsioonile ning teadustööst tuleneva jõuelektroonika praktilisele mõjule. Programm põhineb kutsutud ekspertide loengutel, mis annavad osalejatele võimaluse siduda uusi ideid oma doktoritööga ning analüüsida seda nii teaduslikust kui ka tööstuslikust vaatenurgast. Programmi keskseks osaks on ettevõtte Infineon Technologies läbiviidav tööstusseminar, kus käsitletakse suuremahulise koostöö mudeleid ning tööstuse aktuaalseid väljakutseid, nagu kõrgtehnoloogiline kõrgepingejaotus ja suure dünaamilise koormustaluvusega toiteallikad kaasaegsetele andmekeskustele.

Teiseks oluliseks doktorikooli osaks on uute kontaktide loomine ja ühistegevused, mille käigus arendatakse meeskonnatööoskusi. Õhtusel arutelusessioonil jagavad doktorikraadiga spetsialistid kogemusi oma karjäärist ning professionaalse arengu käigus kogetud väljakutsetest. Doktorikooli lõpuks on osalejatel selgem arusaam jätkusuutliku elektrifitseerimise peamistest suundadest ja trendidest nii teaduses kui ka tööstuses. Samuti mõistetakse paremini doktoritöö seoseid innovatsiooni ja koostööprojektidega ning luuakse väärtuslikke kontakte ekspertidega akadeemiast ja tööstusest.

Välisesinejad

Mariusz Malinowski, Warsaw University of Technology, Poland

Enrique Romero Cadaval, University of Extremadura, Spain

João Martins, UNINOVA, Portugal

Martin Mischitz, Infineon Technologies, Austria

Alessandro Pevere, Infineon Technologies AG, Austria

Martin Wattenberg, Infineon Technologies AG, Austria

Oleksandr Husev, Warsaw University of Technology, Poland

Eesti esinejad

Viktor Beldjajev, ABB Eesti

Dmitri Vinnikov, TalTech

Jarek Kurnitski, TalTech

Andrii Chub, TalTech

Andrei Blinov, TalTech

Indrek Roasto, TalTech

Tanel Jalakas, TalTech

Alexander Rink, TalTech

AgendaLaadi alla

Registreeri SIIN. Registreerimise tähtaeg on 20. märts 2026.Osalejate piirarv on 50. Osalejad valitakse registreerimise järjekorra alusel.

Küsimuste korral palume pöörduda Dmitri Vinnikovi poole (dmitri.vinnikov@taltech.ee, +372 620 3705).

Eesti doktorikooli tehnika ja tehnoloogia haru.

Seminar reproduktiivmeditsiinis „Seemnerakkude mutageneesi mustrid ja mõju meie genofondile“
2026-04-17 14:00 - 15:30
📍 Biomeedikum Ravila 19, Tartu, ruum BM-1006

Osalema on oodatud kõik huvilised.

Sugurakkudes tekkivad uusmutatsioonid võivad põhjustada kaassündinud arenguhäireid, kusjuures enamik neist DNA koodi muutustest toimub spermatogeneesi käigus. Loeng käsitleb uusi teadmisi mutageneesi kohta, mida on saadud nn. trio-põhisel (ema-isa-laps) genoomide võrdleval järjestamisel ning spermide geneetilise profiili süvauuringutel. Mutatsioonide teke, kuhjumine ja klonaalne selektsioon spermatogoonides kujundavad küpsete spermide genofondi, mõjutades ka pärilike haigustega seotud geenivariantide esinemissagedust.

Loengut viib läbi Dr. Raheleh Rahbari (Wellcome Sanger Institute, Ühendkuningriik). Raheleh Rahbari on uurimisrühma juht Wellcome Sanger Institute-is, kus tema teadustöö keskendub mutatsiooniprotsesside mõistmisele inimese suguliinis ning nende mõjule pärilikkusele ja haigustele. Tema töö ühendab suuremahulist genoomikat ja tipptasemel sekveneerimistehnoloogiaid, et uurida, kuidas mutatsioonid tekivad, kuhjuvad ja valitakse sugurakkudes. Ta on eriti huvitatud sellest, kuidas suguliini ja keharakkude (soma) vahelised vastastikmõjud kujundavad mutatsioonimustreid kogu inimese eluea jooksul ning kuidas need protsessid mõjutavad arenguhäirete riski.Tema publikatsioonide listi leiab siit.

Registreeru SIIN. Registreerimise tähtaeg on 17. aprill 2026.

Küsimuste korral palum pöörduda professor Maris Laane poole (maris.laan@ut.ee).

Eesti doktorikooli arsti- ja terviseteaduste, veterinaaria haru.

Kirjutamislaager
2026-04-20 00:00 - 2026-04-22 23:59
📍 Voore Puhkekeskus

Doktorantidele ja nooremteaduritele suunatud kirjutamislaager, mille eesmärk on artikli käsikirja või doktoritöö osa kirjutamine.

Registreeru SIIN. Registreerimise tähtaeg on 1. aprill 2026.Osalejate piirarv on 20. Registreerumine toimub “kes ees, see mees” põhimõttel, kuid osalejate valimisel võtame arvesse:

erinevate valdkondade esindatust;

doktorante, kes saavad osaleda laagris kogu ürituse perioodi;

doktorandid, kellel on selge ja läbimõeldud tööplaan.

Küsimuste korral palume pöörduda Moonika Teppo poole, moonika.teppo@ut.ee.

Eesti doktorikooli loodusteaduste ja põllumajandusteaduste haru.

Ajajuhtimise praktiline koolitus
2026-04-22 09:00 - 16:00
📍Kreutzwaldi 62 A117, Tartu

Koolitus on inglise keeles.Praktiline ajajuhtimise koolitus toimub kahel päeval

22. aprillil 2026 toimub 6-tunnine kohapealne õppepäev kell 09.00–16.00

27. mail 2026 toimub 2-tunnine veebisessioon, mille täpne kellaaeg selgub esimesel õppepäeval.

Koolituse läbiviija on Ardo Reinsalu, kes on ajajuhtimise ekspert ja konsultant. Ta on kahe ajajuhtimist käsitleva raamatu autor ning haldab Facebooki lehte www.facebook.com/ajajuhtimine.

Praktilise ajajuhtimise koolituse raames jagab Ardo soovitusi aja tõhusaks korraldamiseks. Vastuse saavad küsimused:

Kuidas tulla toime igapäevase ajakavaga?

Kuidas oma päeva planeerida?

Osalejad arutavad ühiselt levinud ajaraiskajaid ning jagavad praktilisi nippe ja enesejuhtimise tehnikaid.

Koolituse läbimise järel oskavad osalejad hinnata oma ajajuhtimise tugevusi ja nõrkusi, tulla toime väsimusega ning leida koostöös lahendusi igapäevastele probleemidele.

Koolitusel on oodatud osalema kõikide harude doktorandid ja juhendajad.

Registreerimiseks või küsimuste korral palume pöörduda Julia Jeremejava (julia.jeremejeva@emu.ee) poole. Registreerimise tähtaeg on 15. aprill 2026.Osalejate piirarv on 25. Palume registreeruda aegsasti, kui soovite kindlasti osaleda. Enne registreerimist veenduge, et saate osaleda pakutud kuupäevadel.

Eesti doktorikooli arsti- ja terviseteadused, veterinaaria haru

Paradoksiteooria meistriklass Prof. Wendy K. Smith-iga
2026-04-22 14:00 - 16:30
📍 Tallinna Tehnikaülikool (TalTech), ruum SOC-209 (Akadeemia tee 3)

Meistriklass toimub inglise keeles.

2,5 h tunnine interaktiivne meistriklass annab doktorantidele ja juhendajatele ülevaate paradoksiteooriast ja praktilised tööriistad paradokside uurimiseks erinevaid meetodeid kasutades. Meistriklassi lõpus arutatakse ka Both/And Thinking-mõtlemist (kui üldkompetentsi) ehk oskust ühendada vastandlikke väärtusi: siduda innovatsioon tõhususega, empaatia vastutusega ning lühiajaline tulemus pikaajalise eesmärgiga, et luua püsiv mõju läbi teadlasekarjääri.

Wendy K. Smith, PhD. on Delaware’i Ülikooli juhtimise professor ja üks maailma tunnustatumaid strateegiliste ja juhtimisparadokside uurijaid, keda sageli nimetatakse ka paradokside emaks. Tema töö keskendub sellele, kuidas juhid ja organisatsioonid saavad tasakaalustada vastandlikke ootusi – näiteks stabiilsust ja muutust, mõistust ja emotsiooni, tulemuslikkust ja eesmärgipärasust – ilma ühegi poole arvelt loobumata.

Tema rahvusvaheline menuraamat Both/And Thinking (Harvard Business Review Press, 2022) pakub teaduspõhist ja praktilist raamistikku, kuidas liikuda „kas-või“ mõtlemiselt „nii-üht-kui-teist“ lähenemise poole.

Professor Smithi meistriklass annab doktorantidele ja juhendajatele võimaluse kohtuda ühe tänapäeva juhtimismõtte mõjukaima eksperdiga.

Registreeri SIIN. Registreerimise tähtaeg on 10. aprill 2026.

Küsimustega töötoa kohta pöörduge palun Mari-Klara Stein poole, mari-klara.stein@taltech.ee.

Eesti doktorikooli sotsiaalteaduste haru, TalTech, Majandusteaduskond, koostöös PARE-ga (Eesti Personalijuhtide Ühing).

Töötuba "Huumor loeb: naer ja demokraatia"
2026-04-23 00:00 - 2026-04-24 23:59
📍 Tallinn, Tallinna Ülikool

Töötuba toimub inglise keeles.

Maht: 3 EAP

Huumor loeb: naer ja demokraatia on rahvusvaheline ja interdistsiplinaarne töötuba, mis toob kokku doktorandid, et uurida huumorit nii demokraatliku ressursi kui ka konfliktide tekkepaigana. Huumor võib võimaldada kriitikat, solidaarsust ja vastupanu, kuid samal ajal võib see soodustada ka tõrjutust, polariseerumist ja kahjuteket.

Töötuba käsitleb neid pingeid huumoriteooria, õigusalaste vaatenurkade, poliitilise satiiri, platvormide valitsemise ning kodanikuhariduse kaudu. Selle keskne eesmärk on tuvastada peamised uurimisküsimused huumori ja demokraatia kokkupuutepunktis ning varustada doktorante kontseptuaalsete tööriistade ja metodoloogiliste lähenemisviisidega, mis on asjakohased tulevaste uurimisprojektide jaoks.

Programm ühendab juhtivate rahvusvaheliste teadlaste loenguid, praktilisi töötubasid (näiteks poliitiliste karikatuuride joonistamine), paneeldiskussioone suurte rahvusvaheliste uurimisprojektidega ning võrgustumisüritusi.

Ootame soojalt osalema doktorante, kes tegelevad huumori, demokraatia, meedia, õiguse, poliitilise kommunikatsiooni, kultuuriuuringute, hariduse või nendega seotud valdkondadega. Töötubade programmis täies mahus osalenud saavad 3 EAP ainepunkti.

Esinejad

Ariadna Matamoros Fernandez, Dublini ülikooli kolledž;

Tjeerd Royaards, Cartoon Movement, Amsterdam

Anastasiya Fiadotava, Eesti Kirjandusmuuseum

Guillem Castañar Rubio, Tallinna Ülikool

Carmen Maíz Arevalo, Madridi Complutense’i ülikool

Dennis Meyhoff Brink, Kopenhaageni Ülikool

Andrew Bricker, Genti ülikool

Alberto Godioli, Groningeni ülikool

Registreeri SIIN. Registreerimise tähtaeg on 22. veebruar 2026.Osalejate piirarv on 20. Osalejad valitakse registreerimise järjekorra alusel.

Küsimuste korral palume pöörduda Lii Langi poole, lii.lang@ut.ee.

Eesti doktorikooli humanitaarteaduste ja kunstide haru.

52. teoreetilise bioloogia kevadkool "Pool-looduslik"
2026-04-24 00:00 - 2026-04-26 23:59
📍Viidumäe bioloogiajaam, Saaremaa

Kevadkool toimub eesti keeles. Oodatud on nii doktorandid kui ka juhendajad.

Nii nagu eelmistel aastatelgi, saab kevadkoolis osaleja lisaks uutele ja põnevatele teadmistele kosutada oma vaimu looduses või õhtusel koosviibimisel saunaga! Tartust viib kevadkooli reede lõunal buss ja toob ka pühapäeval Tartusse tagasi.

Teoreetilise bioloogia kevadkool on teadlaste ja tudengite arutelupaik, kus seekord arutletakse selle üle, kuidas vastanduvad või põimuvad inimese ja looduse süsteemid, ning kas nende kokkupuutel sünnib midagi uut ja väärtuslikku. Ajal, kus inimese loodud kemikaale võib leida kõige isoleeritumates kohtades maakeral, arutleme, kas enam on üldse midagi päriselt looduslikku ja mis on selle tähendus geoloogilises ajaskaalas.

Lisaks sellele saab iga osaleja mahuka Schola Biotheoretica kogumiku, kus leidub nii algupäraseid tekste kui ka tõlkeid pool-looduslikkuse teemadel. Teoreetilise bioloogia kevadkooli on oodatud elussüsteemide teooriaga tegelevad teadlased ja tudengid.

Kevadkooli korraldab Eesti Looduseuurijate Seltsi teoreetilise bioloogia sektsioon koos Tartu Ülikooli ja Eesti Maaülikooliga.

Registreeri SIIN. Registreerimise tähtaeg on 17. aprill 2026.

Tulenevalt ruumide suurusest on maksimaalne osalejate arv 52. Eelistatud on tudengid ja noorteadlased.

Küsimuste korral palume pöörduda Hans Vellama (hans.vellama@ut.ee) poole.

Eesti doktorikooli Loodusteaduste ja põllumajandusteaduste haru.

Akadeemilise kirjutamise sari: Digivahendite kasutamine teaduskommunikatsiooni toetamiseks
2026-04-24 10:00 - 11:30
Veebis (Teams)Veebiseminar toimub inglise keeles.

Kas tunned end vahel ülekoormatuna teadustööks mõeldud digivahendite rohkusest?

See praktiline töötuba tutvustab mitmesuguseid digitaalseid tööriistu, mis toetavad kaasaegseid teadustöö protsesse, sealhulgas kirjanduse otsingut, viidete haldamist, märkmete tegemist, kirjutamist ja koostööd. Osalejad saavad ülevaate, kuidas need lahendused aitavad teadmisi paremini struktureerida, teadustöö protsesse tõhustada ning kujundada isiklikku ja toimivat digitaalse teadustöö tööriistakomplekti.

Soovitame võtta kõrvale mõne poolelioleva kirjutamisprojekti või -idee, et saaksid veebiseminaril paralleelselt katsetada digivahendeid oma uurimistöö kontekstis.

Läbiviijad:

➤ Darja Aksjonova – Läti Ülikooli majandus- ja sotsiaalteaduskonna doktorant, kelle teadustöö keskendub teaduskommunikatsiooni praktikatele. Tal on üle kümne aasta kogemust ajakirjanikuna ning ta juhib ka EURAXESS Smart Talks taskuhäälingut, mis käsitleb teadlaste karjääriteid ja professionaalse arengu võimalusi.

Doktoriõpingute kõrval kasutab ta aktiivselt erinevaid digivahendeid akadeemilise kirjutamise ja teadustöö protsesside toetamiseks, arendades seda valdkonda järjepidevalt ka oma doktoriõppe raames.

➤ Roger Yallop – Tartu Ülikooli akadeemilise kirjutamise teadur, kes toetab üliõpilasi akadeemilise kirjutamise oskuste arendamisel kursuste, töötubade ja uurimisprojektidega.

Registreeri SIIN. Registreerimise tähtaeg on 22. aprill 2026.Küsimuste korral palume pöörduda Hele-Riin Urmet, hele-riin.urmet@ut.ee, poole,

Eesti doktorikooli ühisüritus. Koolitus on suunatud kõikide valdkondade doktorantidele.

Avalik loeng „Väikeste arutelukogudega demokraatia ohtude vastu? Võimalused ja potentsiaalsed lõksud“
2026-04-24 10:15 - 12:45
📍 Lossi 36-305

Loeng toimub inglise keeles.

Osalema on oodatud kõik huvilised kõikidest valdkondadest.

Üha enam levib arusaam, et demokraatia on nii väliste kui sisemiste ohtude all. Väikesi arutelukogusid (deliberative mini-publics, tuntud ka kui kodanikukogud või kodanike vandekohtud), kus juhuvaliku alusel kokku kutsutud rühm kodanikke arutab poliitikaküsimuste üle, peetakse üha enam paljulubavaks vahendiks, mis võiks toetada faktipõhiseid poliitilisi debatte, pakkuda uuenduslikke poliitikalahendusi ning elavdada toetust demokraatiale. Valitsused üle maailma kasutavad üha sagedamini väikesi arutelukogusid teemadel nagu abordiõigus, kliimamuutused või sooline võrdõiguslikkus, andes alust rääkida nn „arutelulainest“.

Siiski ei mõista me veel täielikult väikeste arutelukogude võimalikke eeliseid ega seda, kuidas neid siduda olemasolevate demokraatlike institutsioonidega. Selles loengus annan lühikese ülevaate argumentidest väikeste arutelukogude kasuks ning tutvustan oma hiljutist uurimistööd, mis käsitleb üht nende olulisemat võimalikku kasu: nende võimet parandada arusaamu demokraatlikust legitiimsusest. Kooskõlas varasemate uurimustega leian, et väikeste arutelukogude korraldamine võib suurendada tajutavat demokraatlikku legitiimsust. Samas leian ka, et demokraatliku legitiimsuse paranemine sõltub teatud tingimustest, sealhulgas sellest, kas arutelukogude poliitikasoovitusi võetakse tõsiselt ja viiakse ellu ning kas need kogud esindavad laiemat elanikkonda. Arutlen, miks nii soovituste rakendamine kui statistilise esinduslikkuse saavutamine võib praktikas keeruliseks osutuda ning visandan edasise uurimistöö suunad.

Loengut peab Micha Germann, Suurbritannia Bathi Ülikooli politoloovanemlektor (kaasprofessor). Ta on spetsialiseernud konfliktide ja poliitilise käitumise uurimisele, keskendudes eeskätt etnilistele konfliktidele, demokraatlikele uuendustele ja kvantitatiivsetele meetoditele. Väikeste arutelukogude teemal huvitab teda iseäranis see, kuidas laiem avalikkus neid tajub, millised on nende komplekteerimisega seotud väljakutsed ning arutelukogude potentsiaal etniliselt lõhestunud ühiskondades.

Avalikku loengut modereerib professor Eva Piirimäe (poliitikateooria professor, Johan Skytte poliitikauuringute instituut).

Küsimuste korral palume pöörduda Kristel Vits (kristel.vits@ut.ee), Johan Skytte poliitikauuringute instituut.

Eesti doktorikooli sotsiaalteaduste haru.

Doktorantide kevadkool "Planeerime tulevikku - julgem olek akadeemias"
2026-04-27 00:00 - 2026-04-28 23:59
📍 Pesa hotell, Põlva

Kevadkool toimub eesti keeles.

Kevadkoolis arutletakse nooremteadurite ning erinevate ekspertidega, kuidas planeerida reformijärgses doktorisüsteemis akadeemilist karjääri ning kuidas teha koostööd erasektoriga.

Ajakava
Esmaspäev, 27. aprill

Sõit Tallinnast ja Tartust Põlvasse Ühine liikumine Pesa hotelli

Lõuna Pesa hotellis

Külalisesinejad Tartu Ülikoolist jagavad kogemusi järeldoktorantuurist (Margit Kõiv-Vainik ja Uku Vainik)

Check-in hotelli

“Teed pärast doktorantuuri akadeemias” (Siiri Kolka, ETAG)

Aktiivne ja lõbus tegevus vabas õhus

Õhtusöök

Õhtumõnu ja võrgustumine

Teisipäev, 28. aprill

Hommikusöök ja pakkimine

“Teed pärast doktorantuuri ettevõtluses”, praktiline töötuba (Eveli Kuuse, TÜ)

Lõuna

Kevadkooli kokkuvõte

Jalutuskäik

Amps Tillu Kodukohvikus

Tagasisõit Tartusse ja Tallinnasse

Üksikasjalikum programm avaldatakse märtsi lõpuks.

Kevadkool on mõeldud eelkõige doktorantidele/nooremteaduritele loodusteaduste ja põllumajandusteaduste valdkonnas. Registreerida võivad siiski kõigi erialade doktorandid/nooremteadurid – kuni kohti jätkub, on kõik teretulnud.

Registreerimine toimub SIIN. Registreerumise tähtaeg on 17. aprill 2026.Kohtade arv: 20.

Küsimuste korral palume pöörduda Marie Johanna Univer, marie.johanna.univer@ut.ee / doktorantideselts@gmail.com, või Veeda Kala, veeda.kala@eamt.ee, poole.

Eesti doktorikooli loodusteaduste ja põllumajandusteaduste haru. koostöös Tartu Ülikooli ökoloogia ja maateaduste instituudi, geograafia osakonna ja Doktorantide Seltsiga.

Haridusteaduste doktoriõppe kevadkool
2026-04-29 10:00 - 2026-04-30 16:00 | TÜ haridusteaduste instituut (Jakobi 5, Tartu)
📍 Tartu Ülikooli haridusteaduste instituut (Jakobi 5, Tartu)

Kevadkooli töökeel on eesti keel, võõrkeelsetele doktorantidele võimaldatakse osaline sosintõlge.

Kahe päeva jooksul tutvustavad haridusteaduste doktorandid oma töid ettekannetega ja ümarlaudades.

Kevadkooli avab mõttevahetus teemal “Õppimine ja õpetamine tehisaru, kriiside ja innovatsiooni ajastul”. Teisel päeval toimuvad ka paralleelsed töötoad, kus arutleme järgmistel olulistel teemadel: “Tehisaru tõhus ja eetiline kasutamine teadustöös” ning “Psühholoogiline vastupidavus ja kohanemine”.

Ajakava
Kolmapäev, 29. aprill 09.30–10.00 Kogunemine, tervituskohv 10.00–11.00 Paneeldiskussioon „Õppimine ja õpetamine tehisaru ja kriiside ajastul“Panelistid Triin Lauri (TLÜ), Andero Uusberg (TÜ), Marit Puusepp (TÜ), Margus Pedaste (TÜ); modereerib Äli Leijen (TÜ) 11.05–12.30 Suulised ettekanded 12.30–13.30 Lõuna 13.30–15.00 Arutelud ümarlaudades 15.00–15.30 Kohvi- ja liikumispaus 15.30–17.00 Arutelud ümarlaudades 17.30–18.30 Õhtusöök 18.30–23.00 Meelelahutusprogramm ja vaba suhtlus

Neljapäev, 30. aprill 09.00–9.30 Kogunemine, tervituskohv 9.30–11.00 Arutelud ümarlaudades 11.05–12.45 Suulised ettekanded 12.30–13.30 Lõuna 13.30–15.00 Töötoad 1. „Tehisaru tõhus ja eetiline kasutamine teadustöös“ Koolitaja Eda-Riin Tuuling2. „Psühholoogiline vastupidavus ja kohanemine“ Koolitaja Ethel Rosenfeldt 15.00–15.30 Kohvi- ja liikumispaus 15.30–15.45 Lõpetamine

Ettekannete tegijate registreerimine on suletud!Registreeri SIIN. Registreerimise tähtaeg on 30. märts 2026.

Kuulajad saavad registreerida SIIN. Registreerimise tähtaeg on 20. aprill 2026. Osalejate piirarv on 50 inimest.

Küsimuste korral palume pöörduda: Maarja Vaikmaa, maarja.vaikmaa@ut.ee

Eesti doktorikooli sotsiaalteaduste haru.

Võrgustu. Reflekteeri. Tee ära.
2026-05-04 11:00 - 12:00
📍 Veebis (Zoom). Zoomi link saadetakse pärast registreerimist.

Kogukond doktorantuuri eesmärkide toetamiseks – igakuine kohtumine.

Kohtumine toimub iga kuu esimesel esmaspäeval kell 11.00–12.00, alates 2. märtsist kuni detsembrini, kokku 10 kohtumist. Kohtumistele on oodatud kõikide valdkondade doktorandid.

Doktorantuuri elu võib olla isoleeriv ja intensiivne. Igapäevane laveerimine erinevate kohustuste vahel võib kergesti varjutada fookuse ja eesmärgid, vahel aga on vaja edasi liikumiseks lihtsalt emotsionaalset tuge. Sageli piisab juba sellest, et saad oma mõtteid kõva häälega jagada kellegagi, kes sind mõistab ja aitab uue vaatenurga ning küsimuste kaudu edasi liikuda.

Igakuine refleksioonigrupp pakub doktorantidele toetavat ja usalduslikku keskkonda, kus hoida fookust, jagada nippe, leida motivatsiooni ja seada järgmisi samme. Lisaks loob grupp kogukonnatunnet, ühendades doktorante erinevatest ülikoolidest. Programm toetab doktorante nende akadeemilisel teekonnal selguse, järjepidevuse ja koostegutsemise kaudu.

Osalejad võivad liituda regulaarselt või vastavalt vajadusele. Kohtumised on inglise keeles.

Läbiviijad
Protsessi juhivad akadeemilise maailmaga tuttavad sertifitseeritud coachid.

Mariann Nagatsu, MSc psühholoogias, sertifitseeritud lahenduskeskne organisatsioonicoach, EMCC Senior Practitioner. Coach juhtidele ja teadlastele, mh juhendajatele, doktorantidele ja uurimisrühmadele. Coaching for Scientists (https://www.coachingforscientists.com) kaasasutaja.

Dr Manuela Tischler, sertifitseeritud lahenduskeskne organisatsioonicoach, EMCC Senior Practitioner. Noorteadlaste uurimisrühma juht, Munich University of Applied Sciences. Coach teadlastele, mh doktorantidele, järeldoktoritele, juhendajatele ja professoritele. Coaching for Scientists (https://www.coachingforscientists.com) kaasasutaja.

Registreerimine SIIN. Registreerimise tähtaeg on 20. veebruar 2026.

Programmiga võib liituda ka jooksvalt aasta jooksul. Kirjuta: mariann@coachingforscientists.com.

Eesti doktorikooli sotsiaalteaduste haru.

Tuleviku teadus: Doktorantide konverents uute tehnoloogiate ajastul
2026-05-05 00:00 - 2026-05-06 23:59
📍 Tartu

Konverents toimub inglise keeles.

Konverents on korraldatud Eesti doktorikooli tehnika ja tehnoloogi harupartneri Tartu Ülikooli tehnoloogiainstituudi poolt, millest võtavad osa Tartu Ülikooli, Tallinna Tehnikaülikooli, Eesti Maaülikooli, Eesti Kunstiakadeemia ja Eesti Lennuakadeemia doktorandid.

Konverentsi teemaks on teadustöö rakendamine uudsete tehnoloogiate arendamiseks.

Konverentsil osalemine annab doktorandile esmase konverentsil osalemise kogemuse, võimaluse oma teadustööd esitada interdistsiplinaarsele auditooriumile ning soodustab ülikoolide vahelist koostööd.

Registreeru SIIN. Registreerimise tähtaeg on 06. aprill 2026.Komisjon hindab annotatsioone, kuni 100 parimat saavad võimaluse esitleda oma teadustööd suulise- või posterettekandena.

Ürituse Facebook: https://fb.me/e/4ckwKEntr

Küsimuste korral palume pöörduda biomeditsiini kaasprofessori Margit Mutso poole, 5836 5997, margit.mutso@ut.ee.

Eesti doktorikooli tehnika ja tehnoloogia haru.

Kirjutamislaager
2026-05-05 00:00 - 2026-05-08 23:59
📍Kääriku spordikeskus

Töökeel on inglise keel.

Kirjutamislaager on ainulaadne võimalus pühenduda oma artikli või teeside kirjutamisele inspireerivas Lõuna-Eesti looduses.

Programm keskendub kirjutamise peateemadele, mis on olulised igale teadlasele. Külalisesineja on emeriitprofessor Howy Jacobs Tampere Ülikoolist, kes viib läbi EMBO-stiilis meistriklassi koos aruteluga järgmistel teemadel:

Teaduslik kirjutamine 101

Teadusajakirjade maastikul orienteerumine

Retsensioonide ja kommentaaride olemus ja eesmärk

Teadusliku kirjutamise eetika ja ausus

Howy Jacobs on briti molekulaarbioloog, kes töötanud Soomes, on olnud Tampere Ülikooli professor alates 1996. aastast. Aastatel 2015–2017 oli ta Helsingi Biotehnoloogiainstituudi direktor. Tema teadustöö keskendub mitokondrite geneetikale, rakubioloogiale ja patofüsioloogiale, kasutades erinevaid mudelorganisme. Aastatel 2009–2014 oli ta ühe EMBO juhtiva ajakirja EMBO Reports peatoimetaja ning praegu on ta ajakirja Fly peatoimetaja. Tal on pikaajaline kogemus teadusajakirjade töökorraldusest ja publitseerimisprotsessist. Samuti on ta paljude teadustegevuse ja -poliitika teemaliste arvamusartiklite autor. Vaata: https://pubmed.ncbi.nlm.nih.gov/?term=howy+jacobs+Embo&sort=date&size=200 ja https://www.professoriliitto.fi/en/blog-posts/authors/howy-jacobs/.

Lisaks on Kääriku kirjutamislaagris loengud andmehalduse ja teadusettevõtluse teemadel ning oma kogemusi jagavad noorteadlased, kes on pärast doktorikraadi kaitsmist oma karjääri edukalt üles ehitanud.

Nagu varasematel aastatel, on võimalus osaleda individuaalsetel mentorluskohtumistel. Mentorkohtumistel on võimalik saada personaalset tagasisidet oma käimasolevatele PhD projektidele või käsikirjaideedele. See on hea võimalus saada vahetut nõu kogenud teadlaselt ja esitada neid küsimusi, mis tunduvad kõige olulisemad.

Osalejatele pakutakse doktorikooli poolt majutust (kahekohalistes tubades), toitlustust ning transporti Tartust Käärikule ja tagasi.

Eeldame, et osalete terve laagri vältel.

Registreeri SIIN. Registreerimise tähtaeg on 15. aprill 2026.

Küsimuste korral palume pöörduda Eva Mõtte (eva.motte@ut.ee) poole.

Eesti doktorikooli arsti- ja terviseteaduste, veterinaaria haru.

Elektrisõiduki jõuelektroonika ja mootoriajamite juhtimissüsteemide projekteerimine
2026-05-05 00:00 - 2026-05-08 23:59
📍 Tallinna Tehnikaülikool, Ehitajate tee 5, Tallinn NRG-223

Üritus toimub inglise keeles.

See praktiline ja interaktiivne koolitus keskendub Simscape Electricali süsteemi kasutamisele digitaalselt juhitavate lülitustoitega jõuelektrooniliste muundurite modelleerimiseks, juhtimiseks, testimiseks ja verifitseerimiseks elektrisõidukite ajamisüsteemides.

Käsitletavad teemad hõlmavad:

Alalisvoolu (DC) jõuelektroonikasüsteemide modelleerimine

Jõupooljuhtseadiste parameetrite määramine

Mudeli detailsusastme (fidelity) juhtimine

Digitaalsete juhtimissüsteemide arendamine jõuelektroonika jaoks

Kolmefaasiliste vahelduvvoolu (AC) jõuelektroonikasüsteemide modelleerimine

Jõuelektroonika juhtimine mootoriajamite rakendustes

Elektriliste komponentide ja juhtimissüsteemide integreerimine süsteemitaseme mudelisse

Esineja: Antonino Riccobono (PhD)
Antonino Riccobono (PhD) on MathWorksi juhtiv koolitusinsener, kelle töökoht asub Itaalias Torinos. Ta juhib ülemaailmseid projekte ja algatusi elektrifitseerimise valdkonnas, keskendudes eelkõige jõuelektroonikale ning jõuelektroonikasüsteemide digitaalsele juhtimisele. Doktorikraadi elektrotehnika erialal omandas ta Lõuna-Carolina Ülikoolis, kus tema teadustöö keskendus jõuelektroonikal põhinevate alalisvoolu (DC) energiasüsteemide modelleerimisele, juhtimisele ja stabiilsusele.

Enne MathWorksiga liitumist 2017. aastal töötas ta järeldoktorantuuri teadlasena RWTH Aacheni Ülikooli E.ON Energy Research Centeris, kus ta juhtis reaalajas simulatsiooni ja Hardware-in-the-Loop (HIL) meeskonda, keskendudes keerukate energiasüsteemide modelleerimisele, juhtimisele ja stabiilsusele.

MathWorksis on Antonino Riccobono andnud märkimisväärse panuse jõuelektroonika mudelipõhise projekteerimise töövoogude arendamisse ja levitamisse, sealhulgas:

Süsteemne digitaaljuhtimise projekteerimine muunduritele, kasutades MATLAB/Simulinkit ja Simscape Electrical™-i.

Sageduskarakteristiku hindamise ning väikeste signaalide stabiilsusanalüüsi meetodid alalis- ja vahelduvvoolu (DC ja AC) elektrijaotussüsteemidele.

Tehniliste artiklite koostamine ning rahvusvaheliste koolituste läbiviimine, mis ühendavad teooria ja praktilise rakendamise elektrifitseerimissüsteemides.Tema töö aitab inseneridel ja teadlastel projekteerida, simuleerida ja rakendada töökindlaid digitaalseid juhtimissüsteeme kaasaegsetes jõuelektroonika rakendustes.

Registreeri SIIN. Registreerimise tähtaeg on 27. aprill 2026 või kohtade täitumiseni.

Maksimaalne osalejate arv on 20. Osalejad valitakse registreerumise järjekorras. Üritusele on oodatud doktorandid ja magistrandid.

Küsimuste korral palume pöörduda Anton Rassõlkini (anton.rassolkin@taltech.ee; +372 620 3305) poole.

Eesti doktorikooli tehnika ja tehnoloogia haru.

Võrgustikuanalüüs humanitaarteadustes
2026-05-06 00:00 - 2026-05-08 23:59
📍 Tartus

Üritus toimub inglise keeles.

Maht: 2 EAP

See kolmepäevane töötuba tutvustab osalejatele võrgustikuteooria rakendusi humanitaarteadustes, pöörates erilist tähelepanu lingvistikale ning kirjandus- ja kultuuriuuringutele. Esimene päev algab sissejuhatava loenguga, mis annab valdkonnast kontseptuaalse ja metodoloogilise ülevaate ning tutvustab peamisi mõisteid, mudeleid ja uurimisküsimusi. Sellele järgnevad ekspertide ettekanded, mis demonstreerivad, kuidas võrgustikupõhiseid lähenemisi saab rakendada erinevat tüüpi andmete ja uurimisprobleemide puhul.

Botond Szemes tutvustab draamatekstide tegelasvõrgustikke ja nende analüüsivõimalusi. Tema ettekanne keskendub küsimusele, kas erinevate draamažanrite, näiteks komöödiate ja tragöödiate, aluseks on erinevad kogukonnastruktuurid, ning eristuvate tegelasfunktsioonide tuvastamisele nende kogukondade sees. Maciej Eder tutvustab meetodeid tekstide sarnasuse analüüsimiseks võrgumudelite abil. See lähenemine läheb kaugemale traditsioonilistest stiililistest või temaatilistest võrdlustest, paljastades tekstide vahelisi keerukaid, mitmemõõtmelisi seoseid ning tuues esile struktuure, mida ei ole lihtne tabada paarikaupa sarnasuse mõõtmisega. Esimese päeva lõpetab Matteo Romanello, kes käsitleb tsiteerimisvõrgustike analüüsi ja nende rolli teadusliku kommunikatsiooni kaardistamisel. Tema ettekanne uurib, millised mustrid ilmnevad suurte teaduspublikatsioonide korpuste viidetest ning kuidas neid mustreid saab kasutada teadmiste loomise ja levitamise protsesside mõistmiseks akadeemilises kontekstis.

Töötoa teine ja kolmas päev on pühendatud praktiliste oskuste edasiandmisele. Töötubades käsitletakse andmete ettevalmistamist ning seda, millist tüüpi andmed sobivad võrgustikuanalüüsiks. Osalejatele tutvustatakse ka visualiseerimistööriista Gephi kasutamist. Puudutatakse ka võrgustikumõõdikute arvutamist, tõlgendamist ja rakendamist, võimaldades osalejatel integreerida kvantitatiivset võrgustikuanalüüsi oma uurimisprojektidesse.

Osalejatele pakutakse võimalust konsulteerida lektoritega ka individuaalselt, et arutada isiklikke uurimisplaane või käimasolevat tööd.

Töötoa eest on võimalik saada 2 EAP (eeldab tutvumist täiendava lugemismaterjaliga, mis lisatakse peagi)

Väljastpoolt Tartut saabuvatele osalejatele pakutakse majutust. Lisaks katavad korraldajad kohvipausid ja ühise õhtusöögi. Lõunasööke ei pakuta.

Programm

1. päev – Sissejuhatus, võimalused, näited (Ülikooli 18-139)
10.30–11.00 Tervituskohv ja tutvumine

11.00–12.30 Üldine sissejuhatus võrgustikuteooriasse ja selle ajalukku (Thiago D. Oliveira)

12.30–14.00 Paus (lõuna omal käel)

14.00–14.30 Ettekanne (Botond Szemes)

14.30–15.00 Ettekanne (prof Maciej Eder)

15.00–15.30 Kohvipaus

15.30–17.00 Peaettekanne (Matteo Romanello)

19.00 Õhtusöök kõigile lektoritele ja osalejatele

2. päev – Võrgustike loomine (Jakobi 2-428)
9.30–12.00 Töötuba andmete ettevalmistamisest. Andmete allikad (SPARQL, TEI XML, Excel jm), nende puhastamine ja ettevalmistamine. Mis peitub võrgustike taga, erinevad võrgustikutüübid. Praktiline töötuba. (Matteo Romanello)

12.00–13.30 Paus (lõuna omal käel)

13.30–15.00 Töötuba võrgustike visualiseerimisest: Gephi – erinevad seadistused ja võimalused, erinevad ettevalmistatud andmestikud (nt hommikuse sessiooni tulemused). Võimalus ise katsetada. Praktiline töötuba, I osa. (prof Maciej Eder)

15.00–15.30 Kohvipaus

15.30–17.00 Töötuba, II osa (prof Maciej Eder)

3. päev – Arvutused ja konsultatsioon (Jakobi 2-106)
9.30–12.30 Konsultatsioonid (üliõpilaste ideed, probleemid). (Matteo Romanello, Botond Szemes, Thiago D. Oliveira, prof Maciej Eder)

12.30–14.00 Paus (lõuna omal käel)

14.00–15.30 Töötuba võrgustikumõõdikute kasutamisest võrgustike ja sõlmede kirjeldamiseks. Võrgustike võrdlemine, sarnaste sõlmede leidmine erinevates võrgustikes. Võrgustikumõõdikute visualiseerimine (võrgustikest graafikuteni). Praktiline töötuba, I osa. (Botond Szemes)

15.30–16.00 Kohvipaus

16.00–17.00 Töötuba, II osa (Botond Szemes)

NB! Kõik kohad on töötuppa täitunud! Võimalik on panna end ootejärjekorda.

Registreeru SIIN. Osalejate piirarv on 25. Osalejad valitakse “kes ees, see mees” põhimõttel, aga eelistatakse neid, kes saavad osaleda kogu üritusel.

Küsimuste korral palume pöörduda Loone Vilumaa (loone.vilumaa@ut.ee) poole.

Eesti doktorikooli humanitaarteaduste ja kunstide haru.

Eesti Biokeemia Seltsi Kevadkool
2026-05-07 10:00 - 2026-05-08 14:00
📍Voore Puhkekeskus, Voore, 49324 Jõgeva maakond

Üritus toimub valdavalt inglise keeles. Oodatud on nii doktorandid kui ka juhendajad kõikidest harudest.

Eesti Biokeemia Seltsi kevadkool on inspireeriv kokkusaamine, kus tudengid, juhendajad ja teadlased saavad ühiselt süveneda kaasaegse biokeemia teemadesse. Lühikeste loengute ja arutelude käigus pakub kevadkool võimalust vahetada ideid, luua uusi koostöösuhteid ning ammutada motivatsiooni.

Üritus toimub valdavalt inglise keeles, kuid viimasel päeval on bakalaureuse- ja magistriõppe tudengitel võimalus praktiseerida lõputöö kaitsmist eestikeelse ettekandega. Teemaks on InnovaaTIline biokeemia

Kevadkooli läbiviija on bioorgaanilise keemia õppetool, keemia instituudis, Tartu Ülikoolis koostöös Eesti Biokeemia Seltsiga.

Registreeri SIIN. Registreerimise tähtaeg on 29. aprill 2026.Osalejate piirarv on 50.

Küsimuste korral palume pöörduda Anni Allikalt (anni.allikalt@ut.ee) või Tõnis Laasfeld (tonis.laasfeld@gmail.com) poole.

Eesti doktorikooli Loodusteadused ja põllumajandusteadused haru.

Reaalteaduste doktorantide konverents 2026
2026-05-08 00:00 - 2026-05-09 23:59
📍 Voore puhkekeskus

Maht: 2 EAP (ainult esinejatele)

Eesmärk on arendada teaduskommunikatsiooni oskusi, treenida doktorante esitama oma tööd ja eriala reaalteaduste haridusega tavakuulajale:

Lühidalt

Köitvalt

Arusaadavalt

Atraktiivselt

Kuulajaskonnaks on teised valdkonna doktorandid kõigilt erialadelt ja mõned juhendajad.

Palun seo oma PhD projekt ettevõttlusega – kuidas panna tulemused maksuraha tootma (või maksuraha säästma). Kui sa ei ole sellele varem mõelnud, siis nüüd mõtle. Miks? Eesti ja EL teadusraha poliitikapendel liigub täiskiirusel ettevõttluskoostöö ja uusettevõtluse suunas.

Rohkem infot konverentsi kohta ürituse kodulehel.

Ettekannete arv on piiratud (max 25) “Kes ees, see mees” põhimõttel Ettekanded on inglisekeelsed.

Registreeri SIIN. Osalejad valitakse põhimõttel “kes ees, see mees”.

Küsimuste korral palume pöörduda Kalle Olli (kalle.olli@emu.ee) poole.

Eesti doktorikooli loodus- ja põllumajandusteaduste haru.

Selged mõtted, soojad vestlused: austus ja heaolu akadeemias
2026-05-08 14:00 - 21:00
📍 Lodjakoda, Ujula tn 98, 51008 Tartu, Estonia

Vaimne heaolu on professionaalseks toimetulekuks hädavajalik, kuid seda võib mõnikord kahjustada töökohal esinev haavav käitumine, mis loob pingelise ja demotiveeriva keskkonna. Mida saame sellistes olukordades ette võtta?

See interaktiivne töötuba käsitleb ahistamise ja kiusamise erinevaid vorme töökohal – alates peenetest mikroagressioonidest kuni otsese ebasobiva käitumiseni. Rühmaarutelude ja interaktiivsete meetodite kaudu saavad osalejad ülevaate ahistamise eri liikidest ja nende algpõhjustest, sealhulgas sellest, kuidas kultuurilised erinevused ja vähene suhtlus võivad mõnikord tahtmatult viia kahjulike olukordadeni. Samuti vaatleme ahistamise mõju üksikisikutele ja meeskondadele, arutame ennetusvõimalusi ning seda, mida teha siis, kui oled ahistamise tunnistajaks või koged seda ise. Töötoas saavad osalejad praktilisi tööriistu, et:

ära tunda ahistamise erinevaid vorme;

tõhusalt reageerida pealtvaataja või sihtmärgina;

panustada turvalisema töökeskkonna loomisesse;

mõista institutsionaalse toe ja õiguslike sammude võimalusi.

Töötuba toimub inglise keeles ning sellele järgneb vabas vormis sotsiaalne koosviibimine ja kogemuste jagamine õhtusöögi ajal.

Töötoa viib läbi Marlen Laanep, vägivallavaba töökeskkonna koolitaja ning Tartu Ülikooli nooremteadur/doktorant.

Registreeri SIIN. Registreerimise tähtaeg on 30. aprill 2026.Osalejate piirarv on 25. Osalejad valitakse registreerimise järjekorra alusel ning arvestatakse valdkondade ja ülikoolide esindatust.

Küsimuste korral palume pöörduda Niloufar Hagh Doust (niloufar.hagh.doust@ut.ee) poole.

Eesti doktorikooli loodusteaduste ja põllumajandusteaduste haru.

Seminar „Teaduskommunikatsioon bioloogilises uurimistöös“
2026-05-11 13:00 - 2026-05-12 16:00
📍 Riia 23-314, Tartu

Kursus toimub inglise keeles. Oodatud on nii doktorandid kui ka magistrandid.

Maht: 3 EAP.

Koolitus toimub 4 korda kahel järjestikusel nädalal:

Esmaspäev 11. mai kell 13.00-16.00, Tartu Teisipäev 12. mai kell 13.00-16.00, TartuEsmaspäev 18. mai kell 13.00-16.00, TartuTeisipäev 19. mai kell 13.00-16.00, Tartu

Osalemine on kohustuslik kõigil neljal sessioonil.

Bioloogiline uurimistöö eeldab mitmekesiseid oskusi, millest paljusid ei õpetata formaalselt. Käesoleva kursuse raames arendavad üliõpilased teaduskommunikatsiooni, esinemise, kirjutamise ja vastastikuse retsenseerimise olulisi oskusi. Kursus hõlmab arutelusid, lugemismaterjale, kirjutamisülesandeid, ettekandeid ning muid professionaalset arengut toetavaid tegevusi. Loengukursus on inglisekeelne.

Seminari viib läbi David Reisman, Ph.D. Department of Biological Sciences, Michael J Mungo Distinguished Professor, University of South Carolina Columbia, SC 29208.

Registreeru SIIN. Registreerimise tähtaeg on 3. mai 2026. Osalejate piirarv on 15. Osalejad valitakse registreerumise järjekorras.

Küsimuste korral palume pöörduda Margus Leppiku (margus.leppik@ut.ee) poole.

Eesti doktorikooli loodusteaduste ja põllumajandusteaduste haru.

Töötuba: Ränivetikad kui keskkonnaindikaatorid kohtuekspertiisis
2026-05-12 00:00 - 2026-05-14 23:59
📍 TalTech Särghaua maateaduste ja keskkonnatehnoloogia õppekeskus

Töötuba toimub inglise keeles.

Töötuba annab ülevaate ränivetikate olulisusest ja nende mitmekesistest rakendustest loodusteadustes, pöörates erilist tähelepanu nende rollile kohtuekspertiisis. Osalejad tutvuvad ränivetikate ökoloogilise mitmekesisusega mere-, riim- ja magevee keskkondades, keskendudes nende kasutamisele tõendina kohtuekspertiisi kontekstis. Põhiteemade hulka kuuluvad ränivetikate morfoloogia ja määramise alused, ränivetikakoosluste tõlgendamine kohtuekspertiisi juhtumites ning olulised metoodilised aspektid, nagu saastumise vältimine ja keskkonnaspetsiifilisus. Programmi ilmestavad praktilised näited reaalsetest kohtuekspertiisi juhtumitest.

Põhiettekanded peavad Helsingi Ülikooli ja Turu Ülikooli eksperdid. Töötoa korraldab Tallinna Tehnikaülikooli (TalTech) geoloogia osakond ning see toimub 12.–14. mail 2026 Särghaua Maateaduste Keskuses. Töökeeleks on inglise keel. Osalejad viib toimumiskohta Särghauale ja toob ka tagasi Tallinnast (Taltechi peahoone parkla) väljuv buss. Majutus on Särghaual.

Registreerimiseks kirjuta atko.heinsalu@taltech.ee. Registreerimise tähtaeg 13. märts 2026.Osalejate piirarv on 14. Osalejad valitakse registreerimise järjekorra alusel.

Küsimuste korral palume pöörduda Atko Heinsalu (atko.heinsalu@taltech.ee) või Merlin Liiva (merlin.liiv@taltech.ee) poole.

Eesti doktorikooli loodusteaduste ja põllumajandusteaduste haru.

Epidemioloogilised meetodid sotsiaalteadustes ja kirjandusülevaate artiklite koostamine
2026-05-12 00:00 - 2026-05-14 23:59
📍 Tallinna Ülikool

Kursus toimub eesti keeles.

Maht: 52 tundi (22 tundi kontaktõpe + 30 tundi individuaalne töö) / 2 EAP

Mis on epidemioloogia ja selle uurimismeetodid? Kas neid saab kasutada ka sotsiaalteadustes? Millised on erinevad kirjanduse ülevaate võimalused ja millal neid kasutada?

Kursus vastab nendele küsimustele ja laiendab teadmisi epidemioloogiliste uurimismeetodite kasutamise võimalustest sotsiaalteadustes, mida saab rakendada doktoritöös. Samuti on võimalik arutada seniseid kogemusi nende kasutamisel.

Kursus on suunatud doktorantidele ja doktoritööde juhendajatele. Kursus on väärt 2 EAP ja kursuse edukalt läbinud osalejatele väljastatakse tunnistus.

Registreeru SIIN. Registreerimise tähtaeg on 7. mai 2026.

Iseseisev töö: Osalejad kirjutavad 3-4 lk kirjelduse millist kirjanduse ülevaate meetodit nad plaanivad kasutada oma doktoritöös koos põhjendusega. – Iseseisva töö arutelu toimub kursuse järgselt online (täpne aeg lepitakse kokku kursusel osalejatega kursuse käigus), see annab osalejatele võimaluse saada ja anda tagasisidet.

Palun tutvuge kursuse pikema kirjelduse ja kohustusliku kirjandusega siin.

Ajakava
Teisipäev 12.05.2026 kell 10-17 (lõuna 13-14)

Lühiülevaade epidemioloogiast ja suhe sotsiaalteadustega

Epidemioloogilised uurimismeetodid: Osa 1

Kolmapäev 13.05.2026 kell 10-17 (lõuna 13-14)

Epidemioloogilised uurimismeetodid: Osa 2

Segameetodite kasutamine

Neljapäev 14.05.2026 kell 10-17 (lõuna 13-14)

Erinevad kirjanduse ülevaate meetodid: Mida ma peaksin teadma?

Süstemaatiline kirjandusülevaade

Küsimuste korral palume pöörduda Eva Valdna poole (eva.valdna@tlu.ee).

Koolitust korraldab Eesti doktorikooli sotsiaalteaduste haru partner Tallinna Ülikool.

Avalik loeng „Kliimamuutuste leevendamise vastuoluline poliitika: Euroopa Parlamendi kogemused“
2026-05-13 10:15 - 11:45
📍Tartu, Lossi 36-305

Üritus toimub inglise keeles.

Osalema on oodatud kõik huvilised kõikidest valdkondadest!

Kliimamuutuste leevendamise poliitikad näevad ette kontsentreeritud, vahetute kulude kandmist hajusa, tulevikus avalduva kasu eest, mis võib vähendada valitud esindajate motivatsiooni neid edendada. Populistliku radikaalse parempoolse liikumise tugevad valimistulemused ning keskkonnateemade politiseerimine nende poolt võivad seda poliitilist väljakutset veelgi süvendada.

Aastatel 2019–2024 esitas Euroopa Komisjon mitmeid ulatuslikke Euroopa roheleppega seotud leevendusmeetmeid. Kuid alates 2024. aasta Euroopa Parlamendi valimistest on paljusid keskseid poliitikaid nõrgendatud või edasi lükatud. See muudab Euroopa Parlamendi suurepäraseks keskkonnaks dekarboniseerimise seadusandliku poliitika uurimiseks. See võimaldab jälgida, kuidas erineva riikliku poliitilise taustaga Euroopa Parlamendi liikmed hääletavad mitmesuguste eelnõude üle. Nende nimeliste hääletuste statistilist analüüsi täiendavad kvalitatiivsed andmed intervjuudest Euroopa Parlamendi liikmete ja parlamendi assistentidega.

Perioodi 2019–2024 kohta leiame, et lisaks rahvuslike parteide ideoloogiale ja Euroopa tasandi fraktsioonide mõjule on tugevam populistlike radikaalsete parempoolsete konkurents riiklikul tasandil mõõdukalt seotud väiksema toetusega rohepoliitikatele. Praeguses Euroopa Parlamendis suurendavad toetust poliitikate tagasipööramisele ka majanduslikult liberaalsed ja euroskeptilised vaated. Mõlemal perioodil leiame tõendeid riigipõhiste mõjude kohta, mis varieeruvad hääletuste lõikes.

Loeng põhineb käimasoleval projektil Mihail Chiruga (Oxfordi Ülikool).

Avalikku loengut modereerib Martin Mölder (politoloogia kaasprofessor, Johan Skytte poliitikauuringute instituut)

Läbiviija
Avaliku loengut viib läbi Thomas Däubler, University College Dublin (Iirimaa), lektor.

Dr Thomas Däubler õpetab võrdlevat poliitikat ja uurimismeetodeid University College Dublini politoloogia ja rahvusvaheliste suhete instituudis. Tema uurimistöö keskendub peamiselt valimissüsteemidele, parlamentaarsele käitumisele ja poliitilistele parteidele. Tal on käsil mitu uurimisprojekti, mis keskenduvad rohepöörde ja poliitilise esindatuse vahelistele seostele.

Küsimuste korral palume pöörduda Kristel Vitsa (kristel.vits@ut.ee) poole.

Eesti doktorikooli sotsiaalteaduste haru.

Keemia doktorantide konverents
2026-05-14 09:00 - 2026-05-15 17:00
📍 TalTech Loodusteaduste maja, Akadeemia tee 15, SCI-109

Konverents toimub inglise keeles.

Keemia doktorandid teevad 20-25 min ettekandeid „kaitsmise“ formaadis nende uurimistööst. Pärast iga ettekannet tulevad küsimused (10-15 min). Doktorandid harjutavad ettekannete tegemist ning seeläbi valmistuvad kaitsmiseks. Plaanitud on kutsuda üks külalisesineja (nt. noor rühmajuht) välismaalt.

Läbiviijaks on nooremprofessor Maksim Ošeka, TalTech, Keemia ja biotehnoloogia doktoriõppe erialajuht.

Registreeri SIIN.Need, kes soovivad teha ettekande ja ei ole TalTechi tudeng, siis palume võtta ühendust Maksim Ošekaga hiljemalt 13. märtsiks.

Ürituse programm
Thursday, 14.05.2026 at SCI-1099:00 – 9:10opening by Jarek Kurnitski, Vice-Rector for Researchchairman Nadiia Shevchenko9:10 – 9:45Elina Suut-Tuule (sup. Riina Aav and Dzmitry Kananovich)Mechanochemical Approach to Biotin-Containing Hemicucurbiturils9:45 – 10:20Mari-Liis Leinus (sup. Jekaterina Mazina-Šinkar and Ruth Shimmo)TBA10:20 – 10:55Kati Muldma (sup. Kristiina Kaldas and Birgit Mets)Wood Treatment Wastewater: A Potential Source of Bio-Acetic Acid for Deicers from Oil Shale Ash10:55 – 11:20coffee breakchairman Kärolin Kork11:20 – 11:55Annette Miller (sup. Tõnis Kanger)Squaramide Catalysts in Glycosylation Reactions11:55 – 12:30Mari-Liis Brük (sup. Riina Aav and Jasper Adamson)Keratin Film Formation from Sheep Wool Material12:30 – 13:05Ece Ferizoglu (Sup. Riina Aav and Elena Prigorchenko)Extraction of Rare Earth Elements Using Hemicucurbituril Derivatives13:05 – 13:55lunchchairman Biswadeep Manna13:55 – 14:30Maarja Lipp (sup. Priit Eek and Priit Väljamäe)Characterization of a Novel Extremotolerant Lytic Polysaccharide Monooxygenase (LPMO)14:30 – 15:05Rauno Reitalu (sup. Riina Aav and Mario Öeren)High Throughput Binding Energy Calculations for Host-guest Complexes15:05 – 16:05Dr. Bertrand Schweitzer-Chaput (invited speaker, Johnson & Johnson, Belgium)TBA16:05 – 18:00receptionFriday, 15.05.2026 at SCI-109chairman Kirti9:00 – 9:35Annabel Taniel (sup. Merike Vaher and Piia Jõul)Isolation, Characterization and Applications of Pectic Polysaccharides from Medicinal Plants and Agricultural Waste9:35 – 10:10Kristi Rõuk (sup. Kristiina Kaldas and Mariliis Kimm)Methylation of Estonian Kukersite Kerogen – a Step toward Kerogen Valorization10:10 – 10:45Vijay Kumar (sup. Estelle Silm and Dzmitry Kananovich)Mechanochemical Derivatization of Kerogen10:40 – 11:10coffee breakchairman Mirjam-Kim Rääbis11:10 – 11:45Olivia-Stella Salm (sup. Maria Kulp)Chemical and Ppectral Analysis Combined with Chemometrics for the Characterization of Lignin11:45 – 12:20Arian Lopušanski (sup. Toomas Tamm and Heiko Jens Herrmann)Ignition Delay12:20 – 12:55Obinna Olaoluwa Njoku (sup. Svetlana Polivtseva and Irina Hussainova)Porous Polymers for Complex Aqueous Media Depollution12:55 – 13:45Lunchchairman Marharyta Laktsevich-Iskryk13:45 – 14:20Raegan Chambers (sup. Heiki Erikson and Kaido Tammeveski)Carbon Support Effect on PtNP Electrocatalytic Activity14:20 – 14:55Suman Sahoo (sup. Riina Aav and Dzmitry Kananovich)Aging-driven Reactivity in Mechanochemistry

Küsimuste korral palume pöörduda Maksim Ošeka, maksim.oseka@taltech.ee, või Cecilia Sarmiento poole, cecilia.sarmiento@taltech.ee.

Eesti doktorikooli loodusteaduste ja põllumajandusteaduste haru.

Sissejuhatus diskursuse analüüsi
2026-05-14 10:00 - 2026-05-15 14:00
📍 Tallinna Ülikool

Üritus toimub inglise keeles.

Maht: 1 EAP

Kursuse eesmärk on anda osalejatele oskused sotsiaalteadusliku uurimistöö kavandamiseks ja läbiviimiseks, kasutades tekstide ja diskursuse analüüsi kui peamist lähenemisviisi.

Kursus loob teoreetilise aluse teksti- ja diskursusanalüüsile ning ühendab selle praktilise ja rakendusliku lähenemisega, et osalejad saaksid arendada iseseisvust ja enesekindlust oma uurimistöö läbiviimisel. Kursus julgustab tegelema analüütilise ja kriitilise uurimistööga, mis võimaldab mõista mitte ainult nähtavaid, vaid ka varjatud ja kaudseid poliitika ja ühiskonna mõõtmeid.

Kursuse läbimiseks ja tunnistuse (1 EAP) saamiseks peab osaleja töötama enne kursuse algust läbi kohustusliku kirjanduse, osalema aktiivselt seminaride aruteludes ning analüütilistes ülesannetes. Praktilise ülesandena arendatakse kursuse jooksul oma esialgset diskursusanalüütilist uurimisideed või -disaini, rakendades kursusel käsitletud kontseptuaalseid ja metodoloogilisi tööriistu.

Palun tutvuge lugemisnimekirjaga SIIN.

Registreeri SIIN. Registreerimise tähtaeg on 3. mai 2026 või kuni täitub maksimaalne osalejate arv (20).

Väljaspool Tallinna elavad osalejad võivad taotleda majutust (vt registreerimisvormist).

Õppejõud
Kursust viib läbi prof Audrey Alejandro, kaasprofessor, London School of Economics and Political Science, metodoloogia osakond

Loe prof Audrey Alejandro kohta lähemalt SIIN

Ajakava
14. mai

10.00–12.00 Sessioon 1: Teksti ja diskursuse uurimine

12.00–13.00 lõunapaus

13.00–15.00 Sessioon 2: Diskursusanalüüs

15. mai

10.00–12.00 Sessioon 3: Foucauld’ diskursuse analüüs

12.00–13.00 lõunapaus

13.00–14.00 Sessioon 4: Praktiline sessioon osalejate uurimisdisainide või võimalike projektide fookusega

Küsimuste korral palume pöörduda Eva Valdna (eva.valdna@tlu.ee; +372 56204486) poole.

Eesti doktorikooli sotsiaalteaduste haru.

Juhendajate kohvihommik: Kui avatud on liiga avatud? Julgeolek rahvusvahelises teaduses
2026-05-15 10:00 - 11:30
Veebis (MS Teams)Kohvihommik toimub eesti keeles. Akadeemiline maailm on oma olemuselt rahvusvaheline ja koostööpõhine, kuid sellega kaasnevad ka julgeolekuriskid, mida sageli alahinnatakse. Erkki Koort avab arutelus, kuidas leida tasakaal rahvusvahelise koostöö, akadeemilise vabaduse ja julgeoleku kaalutluste vahel.Läbiviija:➤ Erkki Koort – julgeolekuekspert, Sisekaitseakadeemia sisejulgeoleku instituudi juhataja

Registreeri SIIN. Registreerimise tähtaeg on 14. mai 2026.

Küsimuste korral palume pöörduda Hele-Riin Urmeti, hele-riin.urmet@ut.ee, poole.

Eesti doktorikooli ühisüritus. Kohvihommik on suunatud kõikide valdkondade juhendajatele ja akadeemilistele töötajatele.
